జిల్లెల చిన్నారెడ్డి

జిల్లెల చిన్నారెడ్డి (Jillela Chinnareddy) మహబూబ్ నగర్ జిల్లాకు చెందిన రాజకీయ నాయకుడు. ఇతను వనపర్తి అసెంబ్లీ నియోజకవర్గం నుంచి 3 సార్లు శాసనసభకు ఎన్నికయ్యాడు. గోపాల్ పేట మండలానికి చెందిన చిన్నారెడ్డి ఉన్నత పాఠశాల వరకు వనపర్తిలో విద్యనభ్యసించాడు. 1970లోనే విద్యార్థి సంఘం నాయకుడిగా ఉన్నాడు.

రాజకీయ నేపథ్యం
జి. చిన్నారెడ్డి 1985లో రాష్ట్ర యువజన కాంగ్రెస్ నేతగా ఉంటూ వనపర్తి టికెట్ సాధించి తెలుగుదేశం అభ్యర్థి బాలకృష్ణయ్య చేతిలో ఓడిపోయాడు. ఆయన 1989లో బాలకృష్ణయ్యపై విజయం సాధించి తొలిసారి శాసనసభలో ప్రవేశించాడు. జి. చిన్నారెడ్డి 1994లో మూడవసారి పోటీచేసి తెలుగుదేశం పార్టీ అభ్యర్థి రావుల చంద్రశేఖర్ రెడ్డి చేతిలో పరాజయం పొందినాడు. ఆయన 1999లో రావుల చంద్రశేఖర్ రెడ్డిపై 3500 మెజారిటీతో విజయం సాధించాడు. జి. చిన్నారెడ్డి 2004లో ఐదవసారి పోటీలో దిగి వరుస విజయం సాధించి మూడో సారి శాసన సభ్యులు అయ్యాడు. వైఎస్సార్ మంత్రివర్గంలో రాష్ట్ర గ్రామీణాభివృద్ధి శాఖ మంత్రిగా పని చేశాడు. ఆయన 2009లో మళ్ళీ అదే స్థానం నుంచి పోటీచేసి రావుల చంద్రశేఖర్ చేతిలో ఓడిపోయాడు.

జి. చిన్నారెడ్డి 2014లో తెలంగాణ రాష్ట్రం ఏర్పాటు తరువాత తెలంగాణ అసెంబ్లీకి జరిగిన అసెంబ్లీ ఎన్నికల్లో వనపర్తి నియోజకవర్గం నుండి నాల్గొవసారి ఎమ్మెల్యేగా ఎన్నికయ్యాడు. ఆయన 2018లో తెలంగాణ అసెంబ్లీకి జరిగిన ముందస్తు ఎన్నికల్లో పోటీ చేసి ఓడిపోయాడు. జి. చిన్నారెడ్డి 2021లో తెలంగాణ శాసనమండలికి జరిగిన ఎన్నికల్లో హైదరాబాద్‌-రంగారెడ్డి-మహబూబ్‌నగర్ జిల్లాల పట్ట భద్రుల ఎమ్మెల్సీ స్థానం నుండి కాంగ్రెస్ అభ్యర్థిగా పోటీ చేసి ఓడిపోయాడు. ఆయనను 2023 తెలంగాణ శాసనసభ ఎన్నికల్లో కాంగ్రెస్‌ ప్రకటించిన రెండో జాబితాలో వనపర్తి అభ్యర్థిగా ప్రకటించింది.

మూలాలు

వనపర్తి జిల్లా నుండి ఎన్నికైన ఆంధ్రప్రదేశ్ శాసన సభ్యులు
వనపర్తి జిల్లాకు చెందిన ఆంధ్రప్రదేశ్ రాష్ట్ర మంత్రులు